Kuvittelin, että koronaepidemia olisi sellainen ilmiö, joka muuttaisi kiihkeimmänkin rokotusvastustajan kannan rokotuksiin myönteisemmäksi.

Koronavirus on uusi virus, eikä kenelläkään ole sitä vastaan vastustuskykyä. Siten se kykeni synnyttämään pandemian.

Tällainen tilannehan olisi normaalia arkeamme, jos rokotuksia ei olisi koskaan keksitty.

Ilman rokotuksia maailmassa riehuisi säännöllisesti ainakin tuhkarokko, vihurirokko, sikotauti, isorokko ja polio. Lisäksi influenssa niittäisi ikääntynyttä väestöä enemmän kuin nykyisin, vaikka rokotuskattavuus ei nykyisinkään ole riittävä taudin estämiseen.

Koska epidemioita olisi koko ajan, ei olisi mahdollista sulkea yhteiskuntia tai rajata liikkumista. Sairaudet kulkisivat toistuvina aaltoina väestössä.

Kun valheellisia rokotusväitteitä rajoitettiin somessa, rokotusvastustajat siirtyivät suljettuihin ja kontrolloimattomiin alustoihin. Suomalaiset rokotusvastustajat näyttävät siirtyneen ainakin MeWe-alustan suljettuun Rokotusvastaiset-ryhmään.

Ryhmään liittyessään joutuu sitoutumaan, ettei julkaise sivuilla mitään rokotuksille myönteistä tietoa. ”Esimerkiksi linkit THL:n sivuilla oleviin rokotusmyönteisiin julkaisuihin eivät ole sallittuja, mikäli niiden tarkoituksena on osoittaa rokotteiden toimivuus”. Sallittuja aiheita sen sijaan ovat rokotusten haitat, tehottomuus sekä monet muut huuhaa-aiheet kuten kuvasta käy esiin.

Oletukseni järjen voittamisesta rokotusvastustajien joukossa koronaepidemian seurauksena oli naiivi. Suljetuilla sivuilla Rokotusvastaiset itse asiassa levittävät mitä mielikuvituksellisempia teorioita ja salaliittoja koronaviruksesta. Seuraavassa niistä muutamia.

Virus ja epidemia ovat ihmisen tekosia

Väite siitä, että koronavirus olisi ihmisen tekemä ei ole uusi. Sitä on jaettu laajasti somessa. Viruksen on väitetty syntyneen milloin vahingossa milloin kiinalaisessa sotilaslaboratoriossa.

Todellisuudessa viruksen perimää tutkittaessa on jo kyetty varmistamaan, että kyseessä on luonnossa tapahtunut muuntuminen eikä virus ole ihmisen aikaansaannosta.

Mielenkiintoinen on uusi väite, että epidemia olisikin vain harjoitus. Perusteena väitteelle esitetään, että Yhdysvalloissa on marraskuussa 2019 haettu työntekijöitä karanteeniohjelmaan. Yhdysvaltojen puolustusministeri Mike Pompeon väitetään myös kertoneen suoraan, että kyseessä on epidemiaharjoitus.

Nyt ilmeisesti nämä palkatut työntekijät ovatkin saaneet aikaiseksi oikein kunnon harjoituksen.

Sairaaloiden väitetään olevan todellisuudessa tyhjiä. Mitään todellista epidemiaa ei siis olisikaan. Kyseessä on vain huijaus.

Myös väitetään, että epidemian aiheuttaakin 5G-verkko. 5G aiheuttaisi myös keuhkovauriot eikä koronavirus.

Koronadiagnoosit ja kuolemat keksitään

Kun toistetuissa virustesteissä saadaan eri tulos, syynä on virhe. Esimerkiksi kun henkilö saa positiivisen testituloksen jälkeen negatiivisen, kyseessä ei olekaan merkki parantumisesta, vaan väitetään, että tauti ei ollutkaan korona.

Kun tartuntojen määrä kasvaa, syynä onkin lisääntynyt testaus, sillä testaus paljastaa väitteiden mukaan vain viruksen, jolla ei ole merkitystä.

Väitteiden mukaan kuolleisuus koronaan tehdään tarkoituksella suureksi kirjaamalla kaikki kuolemat koronan aiheuttamiksi.

Seuraavat kommentit ovat täysin ristiriidassa edellä kuvattujen salaliitto- ja huijausväitteiden kanssa, mutta tällainen pieni sisäinen ristiriita ei näytä keskustelijoita häiritsevän.

Laumaimmuniteetti sairastamalla vai rokottamalla?

Väitteiden mukaan laumaimmuniteetin koronaa kohtaan voi hankkia vain sairastamalla, ei rokottamalla.

Toki on mahdollista saavuttaa laumaimmuniteetti myös niin, että annetaan valtaosan väestöstä sairastaa tauti. Koronan osalta on kuitenkin arvioitu, että hinta on liian kova. Taudin aiheuttama terveydenhuollon kuormitus ja kuolleisuus ovat yksinkertaisesti niin suuria, että kaikki maat ovat luopuneet ajatuksesta synnyttää laumaimmuniteetti sairastamalla.

Siten käytännössä laumaimmuniteetin voi tällaisissa sairauksissa saavuttaa vain rokottamalla. Totta kai tämäkin fakta käännetään Rokotusvastaisissa päälaelleen.

Rokotusvastustajia ei näytä haittaavan se, että on olemassa lukuisia esimerkkejä siitä, miten laumaimmuniteetti on saavutettu rokotuksin. Tällaisia ovat kaikki rokotuksin hävitetyt taudit, joissa pieni rokottamaton väestö saadaan myös turvaan, kun tauti ei pääse rokotetussa väestössä leviämään.

Influenssarokotus, sirutukset ja koronainfektio

Sitten päästäänkin aitoihin deep state -salaliittoihin.

Väitteiden mukaan koronapetoksen taustalla on tarve saada kansa pakkorokotettua. Rokotusten yhteydessä saadaan kansalaisiin istutettua siru, jolla voidaan valvoa ihmisten liikkumista ja elämää.

Toisaalta on myös väitettiin, että influenssarokotus pahentaa alttiutta sairastua koronaan. Se, että näyttöä ei löytynyt, ei näyttää haittaavan.

Mihin koronahuijauksella väitteiden mukaan pyritään?

Väitteiden mukaan koronahuijauksen taustalla ei ole mitään sen vähäisempää tavoitetta kuin Uusi Maailmanjärjestys. Rockefeller-säätiön väitetään suunnitelleen epidemiaa jo vuodesta 2010 ja nyt se on saatu toteutettua.

Epidemialla saadaan myös vähennettyä väestönkasvua ja ikäihmiset ja sairaat saadaan pois kärsimästä. Eikä tuo kuolema ilmeisesti ole mikään iso juttu, ainakaan joillekin kommentoijille.

Mitä tästä pitäisi ajatella?

Fanaattista rokotusvastustusta voidaan pitää marginaalisena ilmiönä. Ryhmässä esitetyt väitteet voi myös helposti kuitata järjenvastaisina, suorastaan idioottimaisina.

On kuitenkin hyvä tiedostaa, että Suomessakin on yhteiskunnasta erillään toimivia kuplautuneita ryhmiä, joiden keskuudessa on voimassa aivan omat sääntönsä ja totuutensa.

Silloin kun kysymys on terveydestä ja niinkin vakavasta haasteesta kuin meneillään oleva koronapandemia, tämän tyyppisillä marginaalisillakin virhekäsityksillä voi olla merkitystä.

Esimerkiksi tästä käy alla oleva yhden keskustelijan kommentti siitä, että ei halua eristää lapsiaan muista.

Toinen taas kertoo olleensa opettaja, jonka mahdollista roolia virheellisen rokotustiedon jakamisessa korostetaan. Keskustelukumppani taas kertoo olevansa hoitoalalla.